РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/151-17

10. октобар 2017. године

Б е о г р а д

ЗАПИСНИК

19. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 5. ОКТОБРА 2017. ГОДИНЕ

Седница је почела у 11 часова и 10 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Снежана Р. Петровић и Иван Манојловић.

Седници су присуствовали заменици чланова Одбора: Станислава Јаношевић (заменик члана Одбора Драгомира Ј. Карића), Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева), Александар Стевановић (заменик члана Одбора Бранислава Михајловића), Наташа Михаиловић Вацић (заменик члана Одбора Владимира Маринковића) и Наташа Ст. Јовановић (заменик члана Одбора Снежане Р. Петровић).

Седници нису присуствовали чланови Одбора: Томислав Љубеновић, Дејан Николић, Иван Костић, Горица Гајић, Војислав Вујић и Здравко Станковић, нити њихови заменици.

Седници су, на позив председника, присуствовали Весна Ковач и Стеван Никчевић, државни секретари у Министарству трговине, туризма и телекомуникација, Рената Пинџо и Маја Мандрапа Гашић, помоћници министра трговине туризма и телекомуникација, др Милоје Обрадовић, председник Комисије за заштиту конкуренције (Kомисије), Чедомир Радојчић, др Вељко Милутиновић, Марко Обрадовић и Мирјана Вукашиновић Мишковић, чланови Савета Комисије, Гордана Лукић специјални саветник у Сектору Комисије за испитивање концентрација, Мирјана Миловановић, руководилац Сектора Комисије за материјално–финансијске послове, Милица Станковић, руководилац Сектора Комисије за нормативно-правне, кадровске и опште послове и др Синиша Милошевић, руководилац Сектора Комисије за економске анализе.

На предлог председника, Одбор је једногласно утврдио следећи

Д н е в н и р е д

1. Разматрање Извештаја о раду Комисије за заштиту конкуренције за 2016. годину (број 02-511/17 од 28. фебруара 2017. године);
2. Разматрање Извештаја о раду Министарства трговине, туризма и телекомуникација за период од 1. априла до 30. јуна 2017. године (број 02-2226/17 од 18. августа 2017. године);
3. Разно.

Пре разматрања тачака утврђеног дневног реда, Одбор је једногласно усвојио записник 18. седнице Одбора.

Прва тачка дневног реда- **Разматрање Извештаја о раду Комисије за заштиту конкуренције за 2016. годину**

Председник Одбора је подсетила да је Комисија за заштиту конкуренције, у складу са чланом 20. Закона о заштити конкуренције („Службени гласник РС“, бр. 51/09 и 95/13), 28. фебруара 2017. године поднела Народној скупштини Извештај о раду за 2016. годину, који је, у складу са чланом 237. ст. 1. и 4. Пословника Народне скупштине председник Народне скупштине доставила народним посланицима и Одбору. Након разматрања извештаја, Одбор подноси извештај Народној скупштини, са предлогом закључка, односно препоруке. Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. Пословника и предлог закључка, односно препоруке надлежног одбора, на првој наредној седници.

У уводним напоменама, др Милоје Обрадовић, председник Комисије за заштиту конкуренције, истакао је да је 2016. година јубиларна година за Комисију која постоји десет година. Комисија је међу млађима у Европи, јер неке комисије постоје и сто година, у Хрватској 20 година, а у Словенији 23 године. Комисија је у 2016. години кадровски ојачана, са рекордним бројем започетих и окончаних предмета у области сузбијања повреда конкуренције. У континуитету је предузимала активности у циљу ефикаснијег и ефективнијег спровођења одредаба Закона о заштити конкуренције, вођењем поступака у којима је одлучивала о правима и обавезама учесника на тржишту и развијањем свести о потреби заштите конкуренције. У складу са законским овлашћењима и на основу праксе развијених европских земаља у области заштите конкуренције, Комисија је користила све расположиве правне и економске инструменте у циљу обезбеђивања заштите конкуренције на тржишту Републике Србије. Комисија је изводила ненајављене увиђаје на територији Републике Србије, уз коришћење форензичке опреме за прикупљање дигиталних доказа. Коришћена су и овлашћења из члана 58. Закона, којим се привременопрекида поступак испитивања повреде конкуренције ако странка поднесе предлог обавеза које је спремна добровољно да преузме ради отклањања могућих повреда конкуренције. Тиме су економичније и ефикасније коришћени ресурси, уз брже успостављање услова за обављање конкурентне тржишне утакмице. Знатно је интезивирана активност на изради економских анализа у различитим секторима привреде Републике Србије. Приликом доказивања и одлучивања у поступцима коришћене су економетријске методе.

Комисија има значајан утицај на законодавни оквир давањем мишљења о прописима који регулишу стање конкуренције на тржишту Републике Србије. Настављене су активности на хармонизацији прописа и усклађивању праксе са европским правилима. Влада је донела Уредбу о садржини и начину подношења пријаве концентрације, што је резултирало позитивним оценама Европске комисије током састанака Пододбора за унутрашње тржиште и конкуренцију, као и на другим билатералним сусретима са представницима Европске уније. У току 2016. године настављен је висок ниво сарадње са међународним институцијама и организацијама и организовање великог броја стручних скупова у Београду. Значајно повећање интересовања стручне и шире јавности за рад Комисије подстакнуто је правовременим реаговањем на ситуације које могу утицати на стање конкуренције на тржишту, транспарентним приступом у раду и благовременим упознавањем јавности са тренутним активностима и одлукама које Комисија доноси. Професионалним приступом селекцији и едукацији кадрова оснажен је капацитет Комисије који је предуслов за успешно извршење законских надлежности. Извештај садржи информације о свим значајним аспектима рада Комисије у 2016. години, као и преглед најважнијих поступака који су вођени пред Комисијом. У поступцима утврђивања повреде конкуренције контролисан је и јавни и приватни сектор. Поступци испитивања концентрација, поступци по захтевима за појединачно изузеће из рестриктивних споразума од забране и спровођење секторских анализа тржишта, најважније су активности Комисије и у 2017. години. Када је реч о поступцима пред судовима, изузено је важно питање правне сигурности учесника на тржишту у Србији. Судовима недостаје искуство и пракса. Комисија је давала мишљења на нацрте и предлоге прописа од утицаја на конкуренцију на тржишту, као и мишљења о примени одредби Закона о заштити конкуренције. Преглед најважнијих активности обухвата и активност Комисије у процесу придруживања Европској Унији. У децембру 2016. године, у Бриселу је одржан састанак Пододбора за унутрашње тржиште и конкуренцију, на коме је Комисија представила свој рад и резултате рада. Представници Европске Комисије су позитивно оценили напредак у раду Комисије и сврстали је у ред напредних и ефикасних тела за заштиту конкуренције. Што се тиче преговарачког Поглавља 8, није утврђено ни једно мерило које се односи на Комисију. Професионална сарадња са регулаторним телима и државним органима и организацијама, интензивна међународна сарадња, активности на подизању свести о значају права и политике конкуренције, најважнија су обележја рада Комисије у 2016. години. Извештај садржи кључне информације о финансијском, административном и институционалном капацитету и о правном оквиру у коме Комисија врши законом поверене послове. Финансирање Комисије је стабилно. У Извештају о раду у 2016. години наведено је да је Комисија остварила суфицит у свом пословању. Уплатила је 95 милиона динара у буџет Републике Србије, а у средства резерве 82.569.240 динара. Средства резерве су средства за несметан рад Комисије у случају отежаног функционисања у финансирању. Комисија се не финансира из буџета и није користила средства из буџета РС, а казне и пенали који се доносе решењем Комисије уплаћују се у буџет РС.

Поводом тачке дневног реда није било питања ни дискусије.

На предлог председника, Одбор је једногласно утврдио Предлог закључка поводом разматрања Извештаја о раду Комисије за заштиту конкуренције за 2016. годину, који је са извештајем поднео Народној скупштини, тако да гласи:

„На основу члана 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2017. године, донела је

ЗАКЉУЧAК

поводом разматрања Извештаја о раду Комисије за заштиту конкуренције за 2016. годину

1. Прихвата се Извештај о раду Комисије за заштиту конкуренције за 2016. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2017. године

НАРОДНА СКУПШТИНА

ПРЕДСЕДНИК

Маја Гојковић“

За известиоца Одбора и представника предлагача Предлога закључка на седници Народне скупштине одређена ја Снежана Б. Петровић, председник Одбора

Друга тачка дневног реда **– Разматрање Извештаја о раду Министарства трговине, туризма и телекомуникација за период од 1. априла до 30. јуна 2017. године**

Одбор је размотрио Извештај о раду Министарства трговине, туризма и телекомуникација за период од 1. априла до 30. јуна 2017. године и поднео Извештај Народној скупштини.

У уводним напоменама, представници Министарства тровине, туризма и телекомуникација су известили о променама које су се десиле у области унутрашње трговине. Током 2016. године, радна група је анализирала прописе који се тичу тржишта и ефикасности тржишта и утврђено је да би Закон о трговини требало унапредити. Одлучено је да се припреми нови Закон о трговини који ће бити усклађен са Законом о инспекцијском надзору и Законом о општем управном поступку. У новом Закону о трговини биће измењене неке дефиниције, биће доста јаснији од важећег и трговина ће бити подељена према месту обављања и према надлежностима. Законом ће бити прецизирана и овлашћења тржишних и комуналних инспектора. У априлу ове године формирана је Радна група која је почела са израдом Нацрта новог закона о трговини. Представници Министарства учествовали су на 17. Конференцији о електронском пословању и електронској трговини, која је одржана на Палићу у априлу, где је представљен „Водич за е-трговце“. У мају је покренута јавна набавка за истраживање односа у каналима маркетинга у Републици Србији. Истаживање треба да обухвати пословне односе који постоје на релацијама произвођач - велепродавац - малопродавац. Јавна набавка није успела, поново је покренут поступак у овом периоду и биће предмет следећег извештаја о раду. У јуну 2017. године је формирана мешовита Радна група за израду Нацрта закона о робним берзама, која би требало да допринесе да се ова област уреди. Настављају се активности на спровођењу Закона о промету непокретности. Први испитни рок за полагање стручног испита за посреднике у промету и закупу непокретности био је од 15. јуна до 31. августа 2017. године.

У Сектору за заштиту потрошача настављају се активности, покреће се и води поступак за заштиту колективног интереса потрошача. Поднето је шест захтева за покретање поступка, донета су два решења, од којих је једним утврђена повреда колективних интереса потрошача и изречена је мера трговцу, док је у другом решењу утврђено непостојање повреде. У периоду од 1. априла до 30. јуна евидентирано је 4.417 приговора потрошача. Највећи број предметних приговора односио се на несаобразност робе и услуга и непоштовање права потрошача у поступку рекламације. Највећи број приговора потрошача према врсти робе и услуга се односи на обућу - 31,9%, мобилне телефоне 16,52% и белу технику. У овом периоду потписан је Уговор са мађарско-словачким конзорцијумом, као одабраним партнером за реализацију Твининг пројекта ИПА „Даљи развој заштите потрошача у Републици Србији“. У евиденцији удружења и савеза удружења за заштиту потрошача коју води Министарство, налази се 27 удружења за заштиту потрошача. Конитинуирано се врши ажурирање интернет странице за заштиту потрошача. У информацији о раду Министарства, детаљно је дат извештај о раду тржишне инспекције. Тржишна инспекција обавља своје активности на основу плана рада за ову годину и на основу Акционог плана за сузбијање сиве економије.

Када је у питању Сектор за спољно-трговинску политику и мултилатералну и регионалну економску и трговинску сарадњу, било је неколико активности везаних за континуирано извештавање о национланим контролним листама наоружања и војне опреме, пословима реализације извоза и увоза робе двоструке намене и пружања брокерских услуга. Резултат међународних обавеза је и израда Преговарачке позиције за приступање Србије ЕУ за Поглавље 30 – економски односи са иностранством. У сарадњи са Мешовитим комитетом ЕФТА размотрен је Нацрт одлуке о измени Протокола Б уз Споразум о слободној трговини између држава ЕФТА и Републике Србије, који се односе на дефиницију појма „производи са пореклом“ и методе административне сарадње које треба да допринесу повећању извоза наших роба на овом тржишту. У Одељењу за споразуме о узајамном подстицању и заштити и улагања, концесије и спољну трговину контролисаном робом, донет је велики број закључака и решења, и велики број решења о извозу робе двоструке намене и наоружања и војне опреме, уз потпуну коорднацију са другим надлежним органима. Није био ни један случај несагласности, сва решења су донета једногласно уз врло мали број одбијајућих решења за покушаје извоза на нека тржишта која нису прихватљива или нису одобрена међународном регулативом. У овом извештајном периоду евидентиран је одличан резултат у погледу транспарентности у поступку издавања дозвола за извоз лаког наоружања, по оцени Института за међународне студије из Женеве, имајући у виду да је последње четири године вишеструко повећан извоз ове робе из наше земље. Испред Србије су само Немачка и Швајцарска, а треће место на свету делимо са Холандијом. Хрватска се налази на 18. месту, Босна и Херцеговина на 43. месту, а других земаља из региона нема међу првих 50. У Бриселу је одржан врло значајан састанак Комитета за избор директора Секретаријата ЦЕФТА, који је изабран после годину и по дана. Сматра се да је то добар заједнички резултат који ће чинити рад ЦЕФТА-е ефикаснијим и плодоноснијим. У укупним билансима размене Србије са земљама чланицама ЦЕФТА Споразума је значајно што је то спољнотрговински партнер са којим Србија годинима остварује суфицит у размени који је ове године 1,24 милијарде евра. Кључна активност је унапређење механизама који би омогућили брже превазилажење неспоразума који настају, имајући у виду сезонске баријере у размени робе на неким тржиштима које се понављају и које су цикличног карактера. Став Србије је да механизам консензуса треба да се промени и да убудуће механизам доношења закључака код неспоразума буде консензус минус један члан. Одржан је и специјални састанак Заједничког комитета ЦЕФТА на којем је усвојен додатни Протокол 5. о олакшању трговине са чланицама овог споразума, што треба значајно да допринесе унапређењу размене унутар земаља ЦЕФТА Споразума. Усвојена је препорука којом је ЦЕФТА Странама предложено да размотре отварање преговора о међусобном признавању професионалних квалификација за лекаре, стоматологе, архитекте и инжењере, што је тема која ће бити разматрана у оквиру додатног протокола. Када је у питању Светска трговинска организација, и даље се стоји објективно на истој тачки, јер се очекује системско унапређење у смислу измена закона који је у надлежности Министарства пољопривреде, шумарства и водопривреде везано за промет ГМО организама. Настављени су разговори на билатералном плану са земљама са којима још није потписан билатерални споразум о размени, пре свега са Бразилом, где су, у договору са Министарством пољопривреде, шумарства и водопривреде, кориговане квоте за увоз меса. Очекивања су да ће се ускоро на задовољавајући начин доћи до капитализације у преговорима, који већ дуже време стоје. Када је у питању група за спољно-трговински систем и мере заштите, радило се на одлуци одређивања роба за чији увоз - извоз, односно транзит је потребно прибављање одређених исправа. Тај пропис је усаглашен у том периоду и сада се налази у владиној процедури. Група редовно одржава недељна заседања комисија које одлучују о захтевима за издавање дозвола за увоз и извоз риболовачког оружја, извоз шећера, цигарета и увоз и извоз злата, односно свих роба које се налазе на режиму контролисаног промета.

Једна од основних наделжности Сектора за билатералну економску сарадњу је организација и координација мешовитих међувладиних комитета и комисија које се организују са земљама са којима се одвија економска и трговинска сарадња и за које постоји интерес да се унапреди. У складу са Планом и програмом рада Владе, у овом периоду је организовано Десето заседање Међувладине комисије за трговинску и економску сарадњу са Републиком Белорусијом, 18. и 19. априла. 1. јуна је одржано Друго заседање заједничког аустријско-српског експертског комитета. Kaда је у питању економска сарадња, конкретније питања која су везана за трговину, инвестиције, инфраструктуру, дуално образовање, заштиту животне средине, туризам, процес европских интеграција и др, са аустријским партнерима је успело да се оживи билатерални механизам који није био активан у претходном периоду, тако да су прошле и ове године интезивирани контакти на нивоу експерата у области економске сарадње. 20. јуна је организован и координиран рад делегације РС на Осмом заседању Мешовитог комитета за сарадњу са Швајцарском Конфедерацијом, који се редовно одржава сваке две године. Питања која су била на дневном реду су: привредни развој, билатерални економски односи, развојна помоћ, дуално образовање, заштита животне средине, туризам и ИТ сектор. Сва питања од обостраног интереса, у смислу унапређења или генерисања нових предлога да би се економска сарадња продубила, била су изнета у току рада ове комисије од стране представника обе делегације. Успостављени су контакти и консултације са представницима Министарства економије Републике Турске у вези са ревизијом постојећег Споразума о слободној трговини. Преговори који су започели прошле године, а које су договорили министар Расим Љајић и министар Нихад Зајбекчи из Републике Турске су у финалној фази. Недавно је у Београду боравила делегација Министарства економије Репбулике Турске, која ради на усаглашавању текстова два протокола. Први Протокол односи се на проширење преференцијала у делу који се односи на пољопривредне производе где Србија очекује да добије преференцијални извоз, односно увоз на територију Турске за неке пољопривредне производе. Текст Другог Протокола се усаглашава, а Протокол 3. се односи на проширење Споразума о слободној трговини робама и на услуге. Преговори су у завршној фази и очекује се да ће бити завршени до доласка председника Репбулике Турске Реџепа Тајип Ердогана у Београд. Значајна је и активност коју је спровео Сектор за билатералну економску сарадњу, на припреми и организовању наступа Републике Србије на Међународној специјализованој изложби Експо 2017. године у Казахстану. То је прва међунарна изложба која је одржана на територији Централне Азије. Циљ учешћа Републике Србије је било јачање билатералних односа са пријатељском земљом и унапређење економске сарадње у смислу промоције српске привреде и српских фирми на тржишту Казахстана, као и представљање српских привредних потенцијала другим земљама учесницама. На изложби, која је отворена 10. јуна, а затворена 10. септембра ове године, било је 115 земаља учесница. Српски павиљон је забележио велики успех и био је један од најпосећенијих павиљона. Поред представљања привредних потенцијала, представљени су и туристички потенцијали Србије, као интересантне туристичке дестинације. Представљена је српска култура, историјско наслеђе и традиција. Изложбу је видело 575 хиљада посетилаца и Србија је забележила веома успешан наступ на овој изложби.

Сектор за туризам Министарства трговине, туризма и телекомуникација ће до краја 2017. године бити у Извршном савету Светске туристичке организације УН. Током 2017. године ко-председава тим највишим телом. У том периоду је одржано 105-то заседање, којим је Србија ко-председавала. На овој, седници државе чланице су одлучиле о новом генералном секретару Светске туристичке организације УН за нови четворогодишњи период. Изабран је кандидат Грузије, господин Зураб Пололикашвили, који ће преузети дужност од 1. јануара 2018. године. У истом периоду одржан је и 61. састанак Регионалне комисије за Европу Светске туристичке организације УН на нивоу Европе. Представници Сектора за туризам су били изузетно активни у Организацији за црноморску економску сарадњу, имајући у виду да се ове године обележавало 25 година од оснивања ове Организације. Одржавани су и редовни састанци у организацији пројекта Јадранско-јонске иницијативе, којој припада и Србија, у оквиру које се припремају пројекти који ће касније бити реализовани из европских фондова. У истом периоду одржана је Радна група Мешовитог комитета са Мађарском, ради креирања регионалних туристичких производа да регион и Србија повећају туристички промет, посебно на удаљеним прекоморским тржиштима. На Светски дан Дунава, у Београду је одржана велика конференција која је организована у сарадњи са Светском туристичком организацијом Уједињених нација, уз подршку ГИЗ. Конференција је трајала од 29. до 30. јуна и била је посвећена одрживом развоју у Дунавском региону. Када је реч о овој теми, то је била највећа и најзначајнија Конференција, која је окупила преко 420 учесника из региона подунавских земаља. Закључен је нови Меморандум о разумевању између Министарства трговине, туризма и телекомуникација и Министарства пољопривреде, шумарства и водопривреде Републике Србије и Министарства спољних послова Швајцарске Конфедерације, коју представља швајцарска Агенција за развој и сарадњу, у вези са реализацијом Треће фазе програма “Развој приватног сектора у Југозападној Србији“ и „Развој приватног сектора у Јужној Србији“. Пројекат би требало да траје од 31. децембра 2017. године до 2022. године. То су нова средства од преко пет милиона швајцарских франака. На конференцији су министри потписали Београдску декларацију, која даје оквир за сарадњу у Дунавском региону и за креирање заједничких туристичких производа. Приватни туристичко-угоститељски сектор Србије је потписао глобални етички кодекс пословања са Светском туристичком организацијом УН. Уручена су им признања, што је сврстало приватни сектор Републике Србије, у ред развијенијих земаља.

Запослени у Сектору за туризам вршили су теренске и друге контроле претходно одобрених пројеката. Донето је укупно 34 решења о категоризацији угоститељских објеката за смештај различитих врста и стурктура, и четири закључка о обустави поступка. Обављен је део теоријског испита и практични део испита за туристичке водиче и за туристичке пратиоце. Звање туристичког водича је стекло 95 кандидата, а 63 кандидата уверење о положеном стручном испиту за туристичког пратиоца. Када је програм ваучера у питању, у овом периоду је био пријављен 231 угоститељ, од укупно 916 до сада пријављених угоститеља, приватних фирми или предузетника, који су се укључили у ову активност. У извештајном периоду пријавило се око 40 хиљада грађана, односно поднело захтев за добијање овог ваучера. 29. маја 2017. године Влада Републике Србије је одобрила додатна средства за реализацију овог пројекта у износу од 100 милиона динара, што је довољно за још додатних 20 хиљада грађана. Законом о буџету су предвиђена средства за 60 хиљада грађана.Ове године до сада се пријавило преко 90 хиљада грађана, а рок за подношење захтева је 15. октобар, са могућношћу реализације до 20. новембра 2017. године. У извештајном периоду за април, мај и јун забележено је повећање броја долазака туриста по месецима, а и када се говори о укупном броју. Раст броја туриста је износио у априлу 18,3%, у мају 12%, а у јуну 17 %, а раст броја ноћења у априлу је био 16%, у мају 13% и у јуну 17%. Девизни прилив је за првих осам месеци у еврима повећан за 13%.

Поводом тачке дневног реда није било питања ни дискусије.

Сагласно члану 229. Пословника Народне скупштине, Одбор је једногласно одлучио да прихвати Извештај о раду Министарства трговине, туризма и телекомуникација за период од 1. априла до 30. јуна 2017. године.

Трећа тачка дневног реда - **Разно**

Поводом тачке дневног реда није било предлога, питања или дискусије.

Седница је закључена у 12 часова.

Седница је тонски снимљена.

СЕКРЕТАР ПРЕДСЕДНИК

Александра Балаћ Снежана Б. Петровић